**Pasul 1: materialele necesare.**

Pentru un cuib din fire textile, aveți nevoie de următoarele materiale:

1. Ziar pentru a acoperi spațiul de lucru.
2. Două castroane.
3. Fire textile de diferite culori.
4. O foarfecă pentru a tăia firele.
5. Un balon pe care se pun firele.
6. Scotch pentru a fixa balonul de unul dintre castroane.
7. Aracet pentru a lipi și a întări firele.
8. Pensulă pentru a omogeniza aracetul când îl diluăm.
9. Decorațiuni pentru final.

**Pasul 2: pregătirea materialelor.**

1. Se acoperă spațiul de lucru cu ziar. Acest pas este foarte important, deoarece la următorii pași e foarte probabil să stropiți spațiul de lucru cu aracet.
2. Firele se taie în bucăți de lungimi diferite. Dacă aveți fire mai scurte rămase de la alte proiecte, le puteți folosi aici. Este bine să alegeți fire mai groase. Astfel nu veți avea nevoie de prea multe fire pentru a realiza cuibul.
3. Aracetul se diluează într-un castron, o parte de aracet la o parte de apă. Pentru proiectul din video-uri, am folosit 40g aracet. Spălați pensula imediat ce terminați de amestecat, nu vreți să se usuce aracetul.
4. Se umflă balonul și se fixează cu scotch pe unul dintre castroane. Chiar dacă balonul stă fix pe castron, ca în video, recomand să fixați balonul cu scotch de-a lungul marginii castronului. Altfel, aracet se va prelinge în castron.

**Pasul 3: realizarea cuibului.**

Se ia câte un fir și se îmbibă în aracetul diluat. Surplusul de aracet se stoarce prinzând firul de la un capăt și strângându-l între două degete de la cealaltă mână pe toată lungimea sa, ca în video. Firul se așează apoi pe balon.

Alternați culorile firelor și direcția în care le așezați după cum doriți. Aveți grijă ca partea pe care va sta cuibul când îl așezați pe masă să nu fie ascuțită, altfel cuibul se va răsturna pe o parte. Nu suprapuneți multe fire în același punct. Dacă terminați firele sau aracetul și credeți că mai trebuie să adăugați la ciub, mai pregătiți fire și/sau aracet.

**Pasul 4: uscarea.**

Când sunteți mulțumiți cu forma cuibului, puneți-l la uscat. Recomandăm să așezați cuibul la soare, și să așteptați mai multe ore (cuibul poate fi chiar lăsat peste noapte). Altfel, este posibil ca doar firele de la exterior să fie complet uscate, cum s-a întâmplat în video. Nu uitați să spălați castronul în care ați avut aracet.

**Pasul 5: obținerea cuibului.**

După ce s-a uscat cuibul, spargeți balonul cu un ac sau cu alt obiect ascuțit. Această parte e tare amuzantă. ☺

Dacă interiorul cuibului nu este uscat complet, puneți-l la uscat și așteptați.

**Pasul 6: decorarea.**

Odată ce cuibul este complet uscat, decorați-l cum doriți. Puteți folosi rafie, ouă, beculețe, păsări origami sau alte decorațiuni.

Pentru realizarea cuibului puteți folosi și alte materiale: crenguțe, paie, pene, bucăți din hârtie etc.